Nga jye komà kjoa̱ koi,
Jesús kiì ján xijngoaà ndáchikon Galilea,
xi ti̱koa̱ Tiberias ꞌmì.
ꞌÑó kjìn xi̱ta̱ kiìtji̱ngui‑la̱ nga jye kijtseè kjo̱xkón ndaà xi sꞌín nga síndaà‑ne xi̱ta̱ xkꞌén.
Jesús kꞌe̱é kiìmijìn‑jno jngoò nindoò,
ya̱á tsibìjna ko̱ xi̱ta̱ xi kotaꞌyàtꞌaà‑la̱.
Jyeé tímachrañà sꞌeí Paxko̱ tsꞌe̱ xi̱ta̱ judío.
Jesús,
kꞌe̱ nga kiskoòtsejèn,
kijtseè nga ꞌñó kjìn ma xi̱ta̱ tjíma tji̱ngui‑la̱,
kitsò‑la̱ Felipe:
―¿Ñánda kindá‑lá tsojmì xi ko̱kje̱n xi̱ta̱ koi?
Tà kꞌoa̱á kitsò‑la̱,
tà jè xi mejèn‑la̱ nga skoe̱ kó ki̱tso̱ Felipe.
Jesús,
jyeé tíjiìn‑la̱ mé kjoa̱ xi sꞌi̱in.
Felipe kitsò:
―Na̱sꞌín jò‑la sìndo̱ na̱chrjein tjín‑ne chjí‑la̱ xi̱ta̱,
mì‑la kiì ki̱chìya‑la̱ nga i̱tsé i̱tsé ski̱ne̱ ngatsꞌiì xi̱ta̱ koi.
Kiìchja̱ Andrés xi ti̱koa̱ xi̱ta̱ xi ya̱ kotaꞌyàtꞌaà‑la̱ Jesús xi ꞌndsè ma Simón Pedro,
kitsò:
―I̱ tíjna jngoò ti xi ꞌya ꞌòn i̱nchra̱jín tsꞌe̱ cebada ko̱ jò ma ti̱n xi ꞌya,
ta̱nga mì‑la kiì ki̱chìya‑la̱ nga ꞌñó kjìn ma‑ne xi̱ta̱.
Jesús kitsò‑la̱:
―Ko̱tꞌìn‑la̱ jñà xi̱ta̱,
kàtìtsa̱jna yije.
I̱ꞌnde jè ꞌñó tjín xka̱ ijñá.
Jñà xi̱ta̱ xi tsibìtsa̱jna,
ma‑la̱ tsà ꞌòn jmiì xi nguì xi̱ta̱ xꞌi̱n.
Jesús,
kiskoé i̱nchra̱jín,
kitsjaà‑la̱ kjo̱ndaà Nainá,
i̱kjoàn kitsjaà‑la̱ jñà xi̱ta̱‑la̱.
Kꞌe̱é kisìkaꞌbí‑la̱ jñà xi̱ta̱ xi títsa̱jna.
Kꞌoa̱ ti̱sꞌín kisìko̱ jñà ti̱n,
kiskine ni̱ta̱ kó kji mejèn‑la̱ nga jngoò ìjngoò.
Kꞌe̱ nga jye kjòskiì yije xi̱ta̱,
Jesús kitsò‑la̱ jñà xi̱ta̱ xi kotaꞌyàtꞌaà‑la̱:
―Tíxkó yije‑nò xi kaningui‑ne,
mé‑ne nga mì ki̱tsꞌón‑ne.
Jñà xi̱ta̱‑la̱ tsibíxkó‑ne i̱nchra̱jín xi tsiningui‑ne.
Nguì tejò ni̱si̱yá komà,
kꞌe̱ nga jye tsakjèn yije xi̱ta̱.
Jñà xi̱ta̱,
kꞌe̱ nga jye kijtseè kjo̱xkón ndaà xi kisꞌiìn Jesús,
kitsò‑la̱ xíkjín:
―Kixi̱í‑la kjoa̱,
jè‑la xi̱ta̱ jè xi chja̱ ngajo‑la̱ Nainá,
xi tjínè‑la̱ nga kjoi̱í i̱ i̱sòꞌnde.
Ta̱nga Jesús,
ti̱kꞌe̱é kijtseèya‑la̱ nga jñà xi̱ta̱ mejèn‑la̱ kjo̱ꞌñó kiìko̱ nga xi̱ta̱xá ítjòn si̱ìkíjna;
ìjngoò kꞌa kiìmijìn‑jno nindoò nga tà ta̱jngoò tsibìjna.